SPRÁVA KOMISIE EURÓPSKEMU PARLAMENTU, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Pätnásta správa o praktických prípravách na budúce rozšírenie eurozóny /* COM/2014/0706 final */





SPRÁVA KOMISIE EURÓPSKEMU PARLAMENTU, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Pätnásta správa o praktických prípravách na budúce rozšírenie eurozóny 1. Úvod Rada 23. júla 2014 rozhodla, že Litva spĺňa potrebné podmienky na prijatie eura[1]. Litva prijme euro 1. januára 2015 (deň prechodu na euro). Celkový počet členských štátov eurozóny sa tak zvýši na 19 vrátane všetkých troch pobaltských štátov. Výmenný kurz bol neodvolateľne stanovený na 3,45280 litovského litasu za jedno euro[2], čo zodpovedá predchádzajúcej centrálnej parite litasu v mechanizme výmenných kurzov EÚ (ERM II). Praktické prípravy na prechod na euro v Litve sa už dostali do záverečnej fázy. V nadväznosti na prvú správu Komisie, ktorá sa zaoberá praktickými prípravami Litvy[3], sa v tejto správe posudzuje ďalší pokrok, ktorý sa dosiahol od polovice júna do konca septembra 2014. Rozoberajú sa v nej prípravy na zavedenie eurovej hotovosti, opatrenia zavedené na ochranu spotrebiteľov v období prechodu na euro, ako napríklad prostredníctvom „Memoranda o správnej obchodnej praxi v období po zavedení eura“, a komunikačná kampaň. Pracovný dokument útvarov Komisie pripojený k tejto správe obsahuje podrobné informácie o prípravách na zavedenie eura vo zvyšných členských štátoch, ktoré ešte neprijali jednotnú menu a ktoré nemajú k dispozícii zákonnú možnosť rozhodnúť o jeho nezavedení. 2. Súčasný stav príprav na prechod na euro v Litve Od poslednej správy Komisie sa dosiahol celkový významný pokrok v praktických prípravách litovských orgánov a zainteresovaných strán. 2.1. Organizácia prechodu na euro, prispôsobenie právneho systému a prípravy verejného sektora Litovský národný plán prechodu na euro[4] vláda schválila 26. júna 2013 a bol zmenený v decembri 2013 a v júni 2014. Je doplnený akčným plánom na vykonávanie národného plánu prechodu na euro[5]. Prípravy v tejto oblasti značne pokročili. Prispôsobenie právneho systému práve prebieha. Približne 120 návrhov zákonov týkajúcich sa zavedenia eura sa posudzuje počas jesenného zasadnutia v litovskom parlamente Seimas. Viac ako 200 štátnych zamestnancov na úrovni štátnej správy a samosprávy absolvovalo školenie o prijatí eura a jeho praktických dôsledkoch s cieľom umožniť im ďalej školiť svojich kolegov. Vo verejných inštitúciách, ktoré sú zapojené do prechodu, prebieha plánovanie pre prípad nepredvídaných udalostí vrátane interoperability pohotovostných plánov. V súvislosti so zvýšeným bezpečnostným rizikom absolvovali príslušníci polície špecializované školenia, pričom boli naplánované opatrenia na zvýšenie bezpečnosti prepravy hotovosti zo strany sektora zabezpečujúceho prepravu hotovosti počas procesu prechodu na euro. 2.2. Prípravy prechodu na hotovostné euro Procesu prechodu Litvy na euro bude predchádzať tzv. scenár veľkého tresku[6] s obdobím 15 kalendárnych dní, keď budú v obehu obidve meny. Na nahradenie mincí a bankoviek litas v obehu a na zabezpečenie zásob, ktoré sa považujú za potrebné na rok 2015, je potrebných 370 miliónov euromincí s litovskými národnými stranami s vyobrazením rytiera Vytisa v zbroji na koni a 132 miliónov eurobankoviek rôznych nominálnych hodnôt. Na základe rozhodnutia Rady z júla 2014 začala litovská mincovňa raziť litovské euromince. Do konca septembra bolo vyrazených 45 % mincí z celkového plánovaného počtu na rok 2014. Požadované eurobankovky zapožičala Deutsche Bundesbank. Predzásobovanie úverových inštitúcií euromincami začalo 1. októbra 2014 a predzásobovanie eurobankovkami bude nasledovať od 1. novembra 2014. Druhotné predzásobenie najväčších klientov obchodných bánk bankovkami a mincami sa začne 1. decembra 2014. Pošty budú druhotne predzásobené až koncom decembra. Podľa prvého odhadu sa na účely predzásobenia a druhotného predzásobenia poskytne eurová hotovosť v celkovej hodnote 703,7 milióna EUR (približne 32,5 milióna eurobankoviek a 168,2 milióna euromincí). Národná banka Litvy v usmerneniach týkajúcich sa prechodu na hotovostné euro z marca 2014 odporúča, aby banky pri posudzovaní svojich nárokov na predzásobenie zohľadnili mimoriadnu potrebu bankoviek menších nominálnych hodnôt, ktorá nastane počas prvých dní prechodu na euro. Podľa memoranda o porozumení týkajúceho sa osvedčených postupov, pokiaľ ide o prípravy na prijatie eura v Litve, ktoré uzavrela Národná banka Litvy a deväť komerčných bánk v júli 2014, malé podniky môžu využiť priaznivé podmienky na druhotné predzásobenie počas posledných piatich kalendárnych dní roku 2014. Pre verejnosť bude od 1. decembra dostupných 900 000 štartovacích balíčkov s euromincami. Každý štartovací balíček zabalený v plastových vreckách bude obsahovať litovské euromince všetkých nominálnych hodnôt (hodnota balíčka: 11,59 EUR). Štartovacie balíčky pre občanov sa budú predávať v troch pobočkách Národnej banky Litvy, v 343 pobočkách bánk a prinajmenšom na 330 poštách. Maloobchodníci si budú môcť vybrať z dvoch veľkostí štartovacích balíčkov: balíčky obsahujúce 111,00 EUR (predbežný počet: 60 000 balíčkov) a 50 000 balíčkov obsahujúcich 200,00 EUR. Okrem toho budú odo dňa prechodu na euro k dispozícii aj osobitné balíčky pre zberateľov (hodnota každého balíčka: 3,88 EUR) (35 000 sád mincí kvality „brilliant uncirculated“ a 7 000 sád kvality „proof“). S cieľom odľahčiť obdobie, keď budú v obehu obidve meny, bude veľmi dôležité ďalej znižovať objem hotovosti v litasoch, ktoré budú v obehu pred dňom prechodu na euro. Od začiatku roka 2014 sa objem hotovosti v litasoch v obehu, vychádzajúc z pomerne vysokej úrovne, znížil len o 15 %. Z obehu sa musí ešte stiahnuť približne 80 miliónov bankoviek litas a 1,2 miliardy mincí litas. Stiahnutie hotovosti v litasoch vrátane cieleného vyradenia bankoviek s vysokou nominálnou hodnotou by malo pokračovať stálym tempom a dosiahnuť 50 % do konca roka 2014. Na základe memoranda o porozumení podpísaného s Národnou bankou Litvy budú môcť komerčné banky propagovať klientom bezhotovostnú platbu a motivovať zákazníkov, aby hotovosť v litasoch vkladali na bankové účty. Okrem toho budú banky zvyšovať informovanosť zákazníkov, pokiaľ ide o výhody bezhotovostných platieb. Bezplatné vkladanie hotovosti v bankovkách je už k dispozícii v bankomatoch (ATM) umožňujúcich hotovostné vklady (R-ATM) a v zariadeniach na príjem bankoviek (BNA). Ide o 241 z celkového počtu 1 239 R-ATM a BNA. Tieto ATM a BNA budú aj naďalej prijímať bankovky litas, a to aj po dni prechodu na euro, keď budú ATM vydávať už len eurobankovky. Malo by sa zabezpečiť, aby zákazníkom počas obdobia prechodu na euro poskytovali technickú podporu špecializovaní zamestnanci. Národná banka Litvy ponúka do dňa prechodu na euro neobmedzené služby výmeny mincí litas za bankovky. Odo dňa prechodu na euro sa hotovosť bude musieť vydávať výhradne v eurách. Toto bude náročné najmä pre maloobchodníkov. Banky sa v memorande o porozumení dohodli ku koncu roka 2014 obmedziť počet bankoviek litas vysokej nominálnej hodnoty a zabezpečiť, aby podniky počas druhotného predzásobovania dostávali eurobankovky nižšej nominálnej hodnoty. Okrem toho začiatkom roka 2015 budú banky v pobočkách a v bankomatoch vydávať len eurobankovky menších nominálnych hodnôt. V odporúčaniach týkajúcich sa správy hotovosti v podnikoch vydaných Národnou bankou Litvy a ministerstvom financií v apríli 2014 sa zdôrazňuje, že podniky by mali mať k dispozícii dostatočné množstvo eurobankoviek s nízkou nominálnou hodnotou a euromincí všetkých nominálnych hodnôt určených na vydávanie hotovosti. Všetkých 1 193 bankomatov v Litve začne vydávať eurobankovky už v skorých hodinách dňa prechodu na euro 1. januára 2015. Litovský bankový sektor zahŕňa 312 bankových pobočiek ponúkajúcich hotovostné služby. Tieto pobočky a ďalších 31 pobočiek, ktoré zvyčajne neponúkajú hotovostné služby, budú poskytovať neobmedzené služby výmeny hotovosti (bankoviek a mincí) bezplatne do 30. júna 2015. Do 1. marca 2015 bude bezplatne vymieňať hotovosť v litasoch 330 pôšt, a to až do hodnoty 1 000 EUR za transakciu. Počas toho istého obdobia sa hotovosť v litasoch bude dať bezplatne vymeniť aj v 11 úverových združeniach. Výmenu veľkých súm (v bankových pobočkách pôjde o sumu prevyšujúcu 15 000 LTL; pre pošty môže Litovská pošta stanoviť iný limit) bude potrebné písomne oznámiť tri dni vopred. Od 1. júla 2015 bude neobmedzené a bezplatné služby výmeny hotovosti (bankoviek litas) počas ďalších šiestich mesiacov naďalej poskytovať 89 bankových pobočiek. Národná banka Litvy bude vymieňať neobmedzené množstvo hotovosti v litasoch na euro počas neobmedzeného obdobia a bezplatne. Prispôsobenie platobných terminálov (POS) sa plánuje na december 2014 tak, aby 1. januára 2015 bolo možné okamžite prejsť na euro. Niektoré banky plánujú na konci roka 2014 a počas prvých dní po dni prechodu na euro zvýšiť počet pracovníkov na pobočkách, ktoré uskutočňujú hotovostné transakcie, a/alebo zvýšiť počet priehradiek. Upravia sa počítacie a skladovacie zariadenia v pobočkách. Vzhľadom na to, že bežné otváracie hodiny bankových pobočiek v Litve sú pomerne dlhé, počas prechodu na euro sa neplánuje ich predĺženie. Deväť komerčných bánk však na konci tohto roka a na začiatku budúceho roka predĺži pracovný čas na oddeleniach pre služby zákazníkom. Očakáva sa, že 1. januára 2015 popoludní, teda v deň, ktorý je v Litve štátnym sviatkom, bude otvorených približne 50 pobočiek a v sobotu 3. januára by malo byť otvorených 50 % pobočiek všetkých bánk. Pošty nebudú otvorené v deň prechodu na euro, ale budú otvorené počas prvého januárového víkendu. Z 330 pôšt bude poskytovať bežné hotovostné služby 189 pôšt, ktoré v januári predĺžia aj otváracie hodiny. Ostatné pošty budú počas obdobia prechodu na euro podporovať mobilné hotovostné tímy, ktoré budú poskytovať hotovostné služby tri hodiny denne. Uložené mince sa pripíšu na účty komerčných bánk v Národnej banke Litvy v deň ich vkladu, pričom opravy sa uskutočnia po spočítaní mincí. Banky naznačili, že budú mať rovnaký prístup, pokiaľ ide o obchodných klientov využívajúcich rýchle pripísanie hotovosti (napr. prevádzkovatelia predajných automatov), aby sa pri pripisovaní vkladov v minciach zabránilo oneskoreniu. Prípravy na prechod na hotovostné euro značne pokročili, pričom bola zohľadnená väčšina odporúčaní Komisie poskytnutých počas misií technickej pomoci a uvedených v štrnástej správe o praktických prípravách na budúce rozšírenie eurozóny. Je obzvlášť dôležité, aby sa ku dňu prechodu na euro zintenzívnili opatrenia na znižovanie hotovosti v litasoch v obehu. Zdá sa, že prípravy finančného a bankového sektora sú celkovo na dobrej ceste. Počas prvých dní v januári 2015 sa pracovné zaťaženie značne zvýši a treba očakávať oveľa vyšší počet zákazníkov. Ak sa tak ešte nestalo, banky by mali prijať ďalšie opatrenia na zabránenie vzniku dlhých radov. Počas obdobia prechodu na euro by sa malo zabezpečiť, aby zákazníkom s ťažkosťami pri samoobslužných zariadeniach na vklad hotovosti poskytovali podporu špecializovaní zamestnanci. 2.3. Zabránenie praktikám zneužívania trhu a nesprávnemu vnímaniu vývoja cien zo strany občanov Vzhľadom na to, že zvýšenie cien spojené s prechodom na euro je jednou z hlavných obáv litovských občanov (pozri oddiel 3), je mimoriadne dôležité, aby litovské orgány prijali všetky potrebné opatrenia na zabránenie nekalým praktikám a na nápravu nesprávneho vnímania vývoja cien. Obdobie duálneho zobrazovania cien v litase aj eure sa začalo 23. augusta 2014. Duálne zobrazovanie cien musí pokračovať aspoň šesť mesiacov od dátumu prijatia eura. Aby si občania ľahšie zvykli na euro, odporúča sa zaviesť regulačné opatrenia, ktoré zaručia, že duálne zobrazovanie cien sa skončí 1. januára 2016. Tento dátum by mal byť jasne oznámený verejnosti. Okrem pravidelného monitorovania zmien cien 40 najobľúbenejších tovarov a služieb sa od začiatku obdobia duálneho uvádzania cien v auguste 2014 až do polovice roku 2015 monitorujú priemerné maloobchodné ceny 100 homogénnych druhov spotrebných tovarov a služieb, pričom sa pravidelne zverejňujú štatistické informácie. Zo skúseností získaných v priebehu predchádzajúcich prechodov na euro sa ukázalo, že určité služby (napr. kaderníctva, čistiarne, reštaurácie a kaviarne) pravdepodobne zasiahne zvýšenie cien súvisiace s prechodom na euro. Tieto služby boli zahrnuté do zoznamu. Podľa prvého cenového monitorovania porovnávajúceho zmeny cien od augusta do júla 2014 zostali ceny pre väčšinu výrobkov relatívne stabilné a prípadné zmeny boli väčšinou spôsobené sezónnosťou či zľavami. Ceny za služby sa celkovo mierne zvýšili. V rámci verejného podujatia bolo 18. augusta 2014 predstavené „Memorandum o správnej obchodnej praxi v období po zavedení eura“. Podpísaním uvedeného memoranda sa účastníci (napr. maloobchodníci) zaväzujú najmä k tomu, že nevyužijú prijatie eura ako zámienku na zvyšovanie cien tovaru a služieb, budú uplatňovať oficiálny výmenný kurz a pravidlá zaokrúhľovania súm a uvádzať ceny v oboch menách (litase aj eure) jasne a zrozumiteľne, čiže nebudú zavádzať spotrebiteľov. Účastníci majú právo používať špeciálne logo. Cieľom litovských orgánov je zapojením vedúcich predstaviteľov jednotlivých komunít a mimovládnych organizácií osloviť podnikateľov na miestnej úrovni a získať čo najviac účastníkov. Celkový počet spoločností, ktoré predávajú tovar a poskytujú služby v Litve, je približne 59 800. V polovici októbra 2014 sa k memorandu pripojilo viac ako 2 300 účastníkov vrátane 48 obchodných združení, 2 234 spoločností (čo zodpovedá 8 379 predajným miestam a službám) a 56 obcí. Vzhľadom na to, že prijatie eura sa veľmi rýchlo blíži, litovské orgány by mali zintenzívniť podporu memoranda. Zainteresované strany, akými sú obchodné komory a obchodné združenia, by mali v prípade, že tak ešte neurobili, podpísať memorandum a propagovať ho medzi svojimi členmi. Pokiaľ ide o účasť miestnych podnikateľov na memorande, aj v tomto smere by sa mohla vyvinúť väčšia snaha. Ich cenová politika je dôležitým faktorom určujúcim celkové vnímanie inflácie. Monitorovanie dodržiavania požiadaviek na uvádzanie a prepočet cien (napr. pravidiel zaokrúhľovania) a správneho vykonávania memoranda koordinuje Štátny úrad pre ochranu práv spotrebiteľov a budú doň zapojené rôzne inštitúcie, napríklad Štátna potravinárska a veterinárna správa a Štátna inšpekcia nepotravinárskych výrobkov. Od začiatku obdobia duálneho zobrazovania cien v Litve viac ako 350 inšpektorov kontroluje predajné miesta a miesta poskytovania služieb. Do 30. júna 2015 sa plánuje vykonať približne 30 000 kontrol. Porušenie pravidiel možno sankcionovať výstrahou (v prípade prvého porušenia fyzickou osobou) alebo pokutou (v prípade opakovaného porušovania zo strany fyzických osôb alebo akéhokoľvek porušenia zo strany právnických osôb). Účastníci, ktorí nebudú memorandum správne vykonávať, stratia právo používať logo kampane. V prípade neprimeraného zvýšenia cien alebo iného zneužívania prijatia eura budú účastníci zapísaní na čiernu listinu, ktorá bude sprístupnená na webovej lokalite venovanej prechodu na euro (http://www.euro.lt/). Do 31. augusta sa uskutočnilo 625 inšpekcií, ktoré odhalili 64 prípadov porušenia pravidiel, z ktorých väčšina spočívala v tom, že ceny neboli zobrazené v dvoch menách (28), prípadne v tom, že boli chybne zaokrúhlené (20). Bolo adresovaných približne 25 výstrah a bolo uložených šesť pokút (25 LTL každá). Občania môžu orgánom predkladať sťažnosti o zobrazovaní či prepočte cien prostredníctvom bezplatnej informačnej telefónnej linky venovanej problematike eura, e-mailom alebo označením príslušného predajného miesta či miesta poskytovania služieb na interaktívnej mape webovej lokality združení spotrebiteľov. Podozrivé zvýšenia cien by mali byť náležite preskúmané a čo najskôr by sa mali prijať nápravné opatrenia, podľa možnosti najneskôr do 48 hodín. Litovské orgány by mali vyvinúť maximálne úsilie na to, aby sa dosiahla čo najvyššia miera účasti na memorande o správnej obchodnej praxi. Zainteresované strany, akými sú obchodné komory a obchodné združenia. by mali v prípade, že tak ešte neurobili, podpísať memorandum a propagovať ho medzi svojimi členmi. Pokiaľ ide o účasť miestnych podnikateľov na memorande, aj v tomto smere by sa mala vyvinúť väčšia snaha. Na kampani by sa malo zúčastniť aj všetkých 60 obcí. Informácie o vývoji cien po dni prechodu na euro by sa mali uverejniť už začiatkom januára 2015. Prostredníctvom regulačných opatrení sa odporúča zabezpečiť, aby duálne zobrazovanie cien skončilo do 1. januára 2016, a zaistiť, aby bol tento dátum ukončenia verejnosti jasne oznámený, aby mohla vhodne využiť obdobie duálneho zobrazovania cien a osvojiť si nové cenové relácie. 2.4. Prípravy prechodu na euro vo vidieckych oblastiach Obzvlášť dôležité pre plynulý prechod na euro v Litve je dôkladné plánovanie a príprava postupov prechodu, pretože platobné návyky Litovčanov sú orientované skôr na hotovosť. Litovské orgány mapujú pokrytie odľahlých oblastí miestami na výdaj hotovosti (pošty, pobočky bánk a bankomaty). 60 litovským obciam bol poskytnutý kontrolný zoznam prípravných opatrení potrebných na zabezpečenie prechodu na euro. Počas záverečnej fázy prechodu by sa úplné vykonávanie opatrení uvedených v kontrolnom zozname malo priebežne monitorovať. Účasť Litovskej pošty na prechode na euro výrazne prispeje k zlepšeniu ponuky služieb výmeny hotovosti vo vidieckych oblastiach. Od septembra prebiehajú školenia pre zamestnancov pôšt, ktoré sa okrem iného zameriavajú na manipuláciu s hotovosťou a bezpečnostné prvky. Bezpečnostné opatrenia už boli posilnené, skladovacie a počítacie zariadenia vylepšené. Okrem toho sa Litovská pošta podieľa aj na distribúcii špecializovaného komunikačného materiálu o prechode na euro do domácností. Maloobchodníci zohrávajú dôležitú úlohu v prechode na euro, keďže ich zákazníci de facto zvyknú využívať ako zmenárne (najmä ak nie sú v blízkosti žiadne pobočky bánk). V súvislosti so zvýšenou potrebou hotovosti (pozri oddiel 2.2) ku kritickým aspektom v prípade maloobchodníkov patrí dodržiavanie duálneho zobrazovania cien a účasť na memorande o správnej obchodnej praxi (pozri oddiel 2.3), školenia zamestnancov, úprava zariadení na skladovanie hotovosti a bezpečnostné opatrenia a otázky súvisiace s IT. Veľké reťazce supermarketov v Litve pôsobia aj v Estónsku, respektíve v Lotyšsku, takže už majú skúsenosti s problémami súvisiacimi s prechodom na euro. Zdá sa, že ich prípravy sú v pokročilom štádiu. Na obmedzenie tvorenia dlhých radov sa plánuje zriadenie oddelených priestorov so samoobslužných pokladňami, kde budú môcť zákazníci platiť iba kartou. Hotovosť v litasoch sa vloží do samostatných boxov pri registračných pokladniach, aby sa zabezpečilo, že sa nebude používať na vydávanie. Informačné strediská, v ktorých zákazníci dostanú odpovede na svoje otázky týkajúce sa prechodu na euro, už boli zriadené. Napriek dobrej úrovni dostupných informácií o praktických podrobnostiach prechodu na euro aj vo vidieckych oblastiach sú menší predajcovia podľa všetkého menej pripravení na prechod na euro a obávajú sa súvisiacich problémov a nákladov, najmä počas obdobia duálneho obehu. Vzhľadom na osobitný význam maloobchodníkov vo vidieckych oblastiach sa odporúča, aby sa tieto obavy riešili na miestnej úrovni a aby sa ešte viac posilnili opatrenia na zvýšenie informovanosti. Prípravy podnikov najmä vo vidieckych oblastiach by sa mali pravidelne monitorovať a mala by sa zlepšiť informovanosť o praktických podrobnostiach prechodu na euro. 3. Komunikačné aktivity a verejná mienka 3.1. Komunikačné aktivity Po rozhodnutí Rady z 23. júla 2014 litovské orgány začali fázu intenzívnej realizácie komunikačných aktivít súvisiacich s prechodom na euro. Komunikačná kampaň pod vedením ministerstva financií zahŕňa zmes komunikačných nástrojov [reklamné adresované zásielky do domácností, semináre a školenia, sociálne médiá, televízna a tlačová kampaň] a je zameraná na rôzne skupiny (napr. podniky, novinári/médiá, mládež, zraniteľné skupiny). Doplnkové komunikačné aktivity realizuje Národná banka Litvy, ministerstvo hospodárstva, Štátny úrad pre ochranu práv spotrebiteľov ministerstvo školstva a vedy a ďalšie verejné a súkromné inštitúcie. Ministerstvo hospodárstva v úzkej spolupráci s ministerstvom financií v snahe reagovať na obavu, že zavedenie eura povedie k zvýšeniu cien, začalo realizovať kampaň s názvom „Spravodlivý prepočet cien“. Cieľom kampane je informovať o pravidlách prepočtu a duálneho zobrazovania cien, vyzvať podniky, aby sa zúčastnili na memorande o správnej obchodnej praxi, a nabádať spotrebiteľov, aby nakupovali na predajných miestach, ktoré podpísali memorandum. Po náraste obáv zo zneužívania zavedenia eura pri stanovovaní cien (pozri výsledky prieskumu Eurobarometra 402) Komisia vyzýva litovské orgány, aby zintenzívnili svoju komunikačnú kampaň a náležite riešili obavy občanov. Kampaň v masmédiách sa zintenzívnila od júla 2014. Zástupcovia ministerstva financií, ministerstva hospodárstva, Národnej banky Litvy, Štátneho úradu pre ochranu práv spotrebiteľov a iných verejných inštitúcií sú pravidelne pozývaní do vnútroštátnych televíznych a rozhlasových staníc a často uverejňujú články v litovských novinách. Okrem toho televízne a rozhlasové stanice, ako aj webové lokality kvalitným obsahom prispôsobeným rôznym informačným kanálom informujú verejnosť v Litve o praktických aspektoch prechodu na euro a o kampani za spravodlivú tvorbu cien, a tým takisto podstatne prispievajú k informačnej kampani. V procese výberu médií sa osobitná pozornosť venuje osloveniu zraniteľných skupín vo vzdialených oblastiach, osobám so zdravotným postihnutím a národnostným menšinám. Zdá sa, že prvá fáza kampane má už pozitívny vplyv na rozsah, v akom sa občania cítia byť informovaní o eure, keďže sa informovanosť o zavádzaní eura výrazne zlepšila, ako aj na niektoré praktické obavy, ktoré sa do určitej miery rozptýlili (pozri výsledky prieskumu Eurobarometra 402). Pre podniky, profesionálnych pracovníkov pracujúcich s hotovosťou a zraniteľné skupiny sa konajú pravidelné semináre, workshopy a podujatia s cieľom riešiť otázky týkajúce sa prechodu na euro. Eurobus, ktorého cieľom je osloviť čo najviac obyvateľov Litvy, navštívi do novembra 2014 60 obcí. Litovské orgány vydali viacero publikácií na rôzne témy týkajúce sa eura a jeho zavedenia v Litve. Tieto publikácie sú dostupné aj v jazykoch národnostných menšín a sú prispôsobené pre osoby so zrakovým a sluchovým postihnutím. Národná banka Litvy spolu s ministerstvom financií vypracovala vzdelávacie programy pre mladých. Reklamné adresované zásielky sa do všetkých domácností v Litve majú posielať v októbri 2014. Sú dostupné v litovčine, poľštine a ruštine a budú sa v nich riešiť praktické aspekty prechodu na euro. Projekt reklamných adresovaných zásielok je nevyhnutný, pretože bude mať dosah na väčšinu obyvateľstva. Najnovšie údaje Eurobarometra (pozri ďalej uvedené výsledky) naznačujú, že 30 % opýtaných považuje svoju poštovú schránku za jeden z najúčinnejších spôsobov, ako získať informácie o eure a prechode na euro. V rámci dohody o partnerstve, ktorú podpísalo litovské ministerstvo financií a Európska komisia, sa uskutočnili viaceré spoločné komunikačné aktivity: slávnostný program pri príležitosti prechodu na euro a seminár pre litovských novinárov v júli 2014, konferencia o prechode na euro v septembri 2014, ako aj rôzne činnosti pre novinárov a školy v Litve. Komisia takisto poskytla litovským orgánom príslušné publikácie pre širokú verejnosť. S cieľom posilniť synergie a maximalizovať vplyv aktivít v rámci komunikačných kampaní Európska centrálna banka a Národná banka Litvy v novembri spustia spoločnú informačnú kampaň, v rámci ktorej sa bude využívať široká škála nástrojov (TV, tlač, online a vonkajšia propagácia, ako aj iné informačné materiály) a ktorá je zameraná na vzhľad eurobankoviek a euromincí, bezpečnostné prvky a základné fakty a dátumy prechodu na euro. Vzhľadom na to, že informovanosť o bankovkách zostala od apríla do septembra nezmenená (pozri výsledky Eurobarometra 402), táto kampaň bude nevyhnutná na to, aby bola verejnosť o eurobankovkách riadne informovaná. 3.2. Verejná mienka Európska komisia od roku 2004 zadáva prieskumy Eurobarometra v krajinách, ktoré pristúpili k EÚ v rokoch 2004, 2007 a 2013 a zatiaľ ešte euro neprijali (novšie členské štáty – NČS), aby zistila postoje občanov k zavedeniu eura a ich informovanosť o jeho zavedení. Výsledky prieskumu „NČŠ-7“ z jari 2014 pre Litvu (bleskový prieskum Eurobarometra 400) boli predložené v štrnástej správe Komisie[7] o praktických prípravách na budúce rozšírenie eurozóny. Európska komisia sa v záujme lepšieho sledovania vývoja postojov občanov a ich informovanosti o zavedení eura v kontexte prechodu na euro rozhodla uskutočniť v Litve druhý špecializovaný prieskum. Práca v teréne v rámci tohto prieskumu sa uskutočnila od 4. do 6. septembra 2014 (päť mesiacov po vykonaní predchádzajúcej práce v teréne v apríli 2014). 3.1.2. Podpora pre prijatie eura/vnímané dôsledky Najnovší prieskum poukazuje na to, že podpora pre prijatie eura je stabilná. 48 % (+1 percentuálny bod) je v prospech zavedenia eura. Väčšina opýtaných (51 %) si myslí, že Litva je pripravená na prijatie eura. Pokiaľ ide o dôsledky zavedenia eura, počet Litovčanov očakávajúcich pozitívne dôsledky sa na všetkých úrovniach zvýšil. Zatiaľ čo 50 % (+5 percentuálnych bodov) opýtaných teraz vidí pozitívne dôsledky na súčasné členské štáty eurozóny, 44 % (+3 percentuálne body) opýtaných očakáva pozitívny dôsledok na svoju krajinu a 37 % (+2 percentuálne body) na osobnej úrovni. Pokiaľ ide o možné dôsledky zavedenia eura na ceny, prieskum jasne poukazuje na to, že hlavnou obavou Litovčanov sú stále negatívne dôsledky na ceny, keďže 84 % (+9 percentuálnych bodov) opýtaných očakáva, že sa ceny zvýšia, a len 11 % (–7 percentuálnych bodov) očakáva, že euro udrží stabilné ceny. Okrem toho 76 % (+6 percentuálnych bodov) opýtaných vyjadrilo svoje obavy zo zneužívania eura pri tvorbe cien počas prechodu na euro. Pokiaľ ide o otázku, či by zavedenie eura znamenalo stratu kontroly nad hospodárskou politikou, relatívna väčšina opýtaných – 48 % (–2 percentuálne body) nesúhlasí s týmto tvrdením. 58 % (otázka položená prvýkrát) vníma prijatie eura ako príležitosť Litvy ďalej posilniť svoje miesto v EÚ. Medzi najdôležitejšie zmeny v očakávaniach Litovčanov v súvislosti s prijatím eura v Litve (pričom mohli uviesť viacero možností) patrí, že prijatie eura uľahčí cestovanie v iných krajinách eurozóny (86 %, +5 percentuálnych bodov) a umožní jednoducho porovnávať ceny s inými krajinami eurozóny (50 %, +5 percentuálnych bodov). Deväť z desiatich opýtaných (90 %, otázka položená prvýkrát) uviedlo, že sa osobne dokážu prispôsobiť novej mene. 3.2.2. Informovanosť o eure Miera informovanosti verejnosti o otázkach súvisiacich s prechodom na euro sa stále zvyšuje, pričom 70 % (+20 percentuálnych bodov) Litovčanov sa považuje za dobre informovaných. Okrem toho 96 % opýtaných vie, že 1. január 2015 je dňom prijatia eura (+14 percentuálnych bodov). Na otázku, či by dôverovali informáciám o prechode na euro poskytnutým určitými inštitúciami alebo skupinami, litovskí občania, ktorí sa zúčastnili na prieskume Eurobarometra, uviedli, že najviac dôverujú informáciám poskytnutým Národnou bankou Litvy [73 % (+8 percentuálnych bodov)]. Najmenej dôvery zo strany verejnosti majú aj naďalej novinári [27 % (–1 percentuálny bod)]. Pokiaľ ide o kanály, ktoré by sa mali využívať na prijímanie informácií, 54 % (–8 percentuálnych bodov) litovských občanov vníma televíziu ako najužitočnejší kanál, za ňou nasleduje internet (52 %, –1 percentuálny bod), noviny (37 %, –2 percentuálne body) a banky (39 %, +2 percentuálne body). Za najmenej užitočné kanály (20 %) sú považované pracoviská (20 %, –3 percentuálne body), školy a iné miesta vzdelávania a odbornej prípravy (20 %, –2 percentuálne body), ako aj verejné priestory (20 %, –3 percentuálne body). Na prvom mieste základných informácií, ktoré by mali byť zahrnuté do informačnej kampane, patria podľa 61 % (–2 percentuálne body) opýtaných Litovčanov aj naďalej pravidlá prepočtu. Za základné informácie respondenti považujú aj praktické dôsledky vo vzťahu ku mzde a bankovému účtu [60 % (+2 percentuálne body)] a všeobecné podmienky zavedenia eura [58 % (+1 percentuálny bod)], po ktorých nasledujú informácie o hodnote jedného eura [47 % (–2 percentuálne body)]. Potvrdilo sa, hoci v menšej miere, že duálne zobrazovanie cien je najdôležitejším opatrením informačnej kampane týkajúcej sa prechodu na euro: duálne zobrazovanie cien v obchodoch 77 % (–7 percentuálnych bodov), na účtenkách 71 % (–3 percentuálne body), v televíznych reklamách 68 % (–4 percentuálne body) a na výplatných páskach 62 % (–1 percentuálny bod). Komisia bude prieskumy verejnej mienky Eurobarometer vykonávať v Litve pred, v priebehu a po skončení obdobia duálneho obehu, ktoré sa začne koncom decembra 2014. Nová fáza informačnej kampane v Litve by mala byť zameraná na pretrvávajúce obavy zo zavedenia eura a na zvýšenie dôvery spotrebiteľov. Na účely riešenia pretrvávajúcich obáv zo zvyšovania cien v období prechodu na euro je potrebné občanov neustále informovať o výsledkoch monitorovania cien a ďalších kontrolných činnostiach. [1] Rozhodnutie Rady 2014/509/EÚ z 23. júla 2014 o prijatí eura Litvou 1. januára 2015 (Ú. v. EÚ L 228, 31.7.2014, s. 29). [2] Nariadenie Rady (EÚ) č. 851/2014 z 23. júla 2014, ktorým sa mení nariadenie (ES) č. 2866/98, pokiaľ ide o prevodný kurz eura pre Litvu (Ú. v. EÚ L 233, 6.8.2014, s. 21). [3] Správa Komisie Európskemu parlamentu, Rade, Európskej centrálnej banke, Európskemu hospodárskemu a sociálnemu výboru a Výboru regiónov – Štrnásta správa o praktických prípravách na budúce rozšírenie eurozóny z 23. júla 2014 – COM(2014) 489 final. [4] K dispozícii na adrese http://www.lb.lt/preparation. [5] K dispozícii na adrese http://www.lb.lt/preparation. [6] Eurobankovky a euromince budú zavedené v ten istý deň, keď sa euro stane litovskou menou. Scenár veľkého tresku sa použil vo všetkých členských štátoch, ktoré prijali euro po roku 2002. [7] Pozri poznámku pod čiarou č. 3.